
Repülőgépen alkalmazható szélbecslő algoritmusok vizsgálata

A hallgató a 2012-es évben végzett szakmai gyakorlatát folytatva, repülőgépen alkalmazható szélbecslő algoritmusok vizsgálatával foglalkozott a Magyar Tudományos Akadémia Számítástechnikai és Automatizálási Kutatóintézet Kende utcai laboratóriumában.
A szerző a dolgozatában először irodalmi áttekintést nyújt a szélbecslő algoritmusokról. Két különböző eljárást mutat be. Az első algoritmus a GPS sebesség, a Pitot cső által mért sebesség és egy másik algoritmussal becsült Euler szögek alapján becsli a szélsebesség komponenseit. A második a GPS sebesség és a Pitot cső által mért sebesség alapján becsli a szél nagyságát és irányát egy kibővített Kálmán szűrő segítségével.
A hallgató az algoritmusok irodalmi bemutatása után azok megvalósíthatóságát vizsgálja. Az algoritmusokat szimulációs eljárásokkal teszteli. A kapott eredmények rámutattak az elsőként ismertetett algoritmus nem megfelelő működésére. Ezért ennek további alkalmazhatósági lehetőségét elvetette.
A második szélbecslő eljárásból a tesztelés során többféle változatot készített. Az elsőben az algoritmus a szélsebességet és a szélirányt becsli. A második algoritmus az előző egy kibővített változata, ami egy korrekciós tényezőn keresztül számítja egy másik algoritmus által becsült theta bólintási szög becslésének hibáját. A harmadik algoritmus változat a szélsebességen és szélirányon felül csak az említett korrekciós tényezőt becsli, a theta bólintási szög hibáját nem. A szerző a dolgozatban ismertetett tesztelési eredmények alapján a kidolgozott algoritmusokat összehasonlítja és végül a harmadik megoldás megvalósítása mellett dönt.
A következő lépésben a kiválasztott algoritmus tesztelését bővítette ki. Elvégezte az algoritmus leprogramozását és beépítését az MTA SZTAKI-ban rendelkezésre álló távirányítású repülőgép fedélzeti szoftverébe. Az így kapott programot a kibővített Kálmán szűrő zajkovariancia mátrixainak beállítása után valós repülési adatokon tesztelte. Az eredmények bebizonyították, hogy az algoritmus alkalmas a szél irányának és nagyságának megállapítására és a későbbiekben alkalmazható lesz a repülőgép fedélzetén.



